Arthur Vella Patri Arthur Vella (Żejtun, 27 ta' Settembru, 1930 - 20 ta' Mejju 2018) kien Ġiżwita Malti. Huwa kien il-kbir fost erbat aħwa. Skopra l-vokazzjoni saċerdotali tiegħu waqt irtir fil-Kulleġġ ta' San Alwiġi, Birkirkara u wara daħal is-Seminarju fejn, bħala parti mit-taħriġ tiegħu studja l-filosofija, il-matematika u l-ekonomija fl-Università ta' Malta. Iżda matul il-mixja vokazzjonali ntebaħ li kien imsejjaħ għal Ġiżwita. Ingħaqad mas-Soċjetà ta' Ġesù fl-1952. Kien ordnat saċerdot fl-1960 u ħa l-voti solenni fl-1966. Huwa serva lill-Ordni tal-Ġiżwiti u lill-Knisja f'Malta u barra minn Malta. Fost ħafna affarijiet oħra serva bħala provinċjal tal-Ġiżwiti f'Malta, bħala Rettur tal-"Ġesù", il-Kulleġġ Internazzjonali tal-Ġiżwiti f'Ruma, u bħala Direttur tas-Segretarjat tal-Ispiritwalità Injazjana fil-Kurja tal-Ġiżwiti f'Ruma u anke għamel żmien jaħdem fiċ-Ċilì. Fl-1971, Papa Pawlu VI għażlu biex taħt it-tmexxija tal-Arċisqof Lemieux ikun membru tal-Kumitat Straordinarju responsabbli mir-riforma tal-amministrazzjoni tal-propjetà tal-Knisja f'Malta. Għamel żmien twil jgħallem fil-Fakultà tat-Teoloġija fl-Università ta' Malta u snin oħra bħala direttur spiritwali fis-Seminarju f'Malta. Kien ukoll rettur tas-Seminarju f'Għawdex.